ตลาดโลกผันผวนหลังนักลงทุนยังมีความกังวลต่อประเด็น Evergrande ขณะที่จับตาการประชุม Fed 21-22 ก.ย. นี้/ ระยะสั้นทิศทางค่าเงินบาทที่อ่อนค่า หนุนกลุ่มส่งออก/ วันนี้คาด SET 1585-1600 หุ้นแนะนำ ADVANC
21 กันยายน 2564

ปัจจัยต่างประเทศ: เราคาดว่าสัปดาห์นี้ปัจจัยต่างๆ จะส่งผลให้ตลาดมีความผันผวนสูง ปัจจัยแรกคือความกังวลของบริษัท Evergrande ว่าจะล้มละลายและส่งผลกระทบในวงกว้างหรือไม่ ทั้งนี้ มีกำหนดจ่ายดอกเบี้ยหุ้นกู้ของบริษัท 2 งวดในวันที่ 23 ก.ย. นี้ หากเอเวอร์แกรนด์ไม่สามารถชำระดอกเบี้ยเมื่อถึงวันกำหนดชำระดังกล่าว ทางบริษัทจะมีเวลาอีก 30 วันในการชำระดอกเบี้ย มิฉะนั้นจะถือว่าบริษัทผิดนัดชำระหนี้หุ้นกู้และนำไปสู่การปรับโครงสร้าง ซึ่งจะกระทบต่อนักลงทุนที่ลงทุนในหุ้นกู้บริษัท อย่างไรก็ตามสุดท้ายเราเชื่อว่าทางรัฐบาลจีนจะไม่ยอมปล่อยให้ประเด็น Evergrande กระทบต่อเศรษฐกิจจีนในวงกว้าง เนื่องจากหากเกิดวิกฤติเศรษฐกิจจีนจะเป็นความเสี่ยงสำคัญต่อเสถียรภาพและความมั่นคงทางการเมืองของรัฐบาลจีน ซึ่งพรรคคอมมิวนิสต์ไม่สามารถปล่อยให้เกิดขึ้นได้โดยง่ายแน่นอน โดยรัฐบาลจีนยังมีเครื่องมือช่วยเหลือเศรษฐกิจทั้งนโยบายการเงินและนโยบายการคลังเพียบพร้อมที่สุดประเทศหนึ่งของโลก อย่างไรก็ตามระยะสั้นประเด็นความกังวลดังกล่าวจะกดดันการลงทุนภาพรวมทั่วโลก ถัดมาประเด็นการประชุมธนาคารกลางสหรัฐฯ (FOMC meeting) ที่จะมีขึ้นในวันที่ 21-22 ก.ย. นี้ซึ่งท่าที Hawkish ของ Fed ไม่ว่าจะผ่านถ้อยแถลงของนายพาวเวลหรือ Dot plot ที่สูงกว่าตลาดคาดอาจส่งผลให้ตลาดมีแรงเทขายทำกำไรออกมาเพิ่มเติมได้ ขณะที่การขยาย debt ceiling สหรัฐฯ ยังเป็นที่ถกเถียงและจะได้ข้อสรุปในช่วงปลายเดือนนี้ นอกเหนือจากนี้ในเชิงสถิติยังชี้ชัดว่าเดือนกันยายนเป็นเดือนที่มีโอกาสความน่าจะเป็นสูงที่สุดจากทั้งหมด 12 เดือนที่จะเกิดการปรับฐานของตลาดหุ้นสหรัฐฯและ “healthy correction” หรือการปรับฐานก็ควรมีขึ้นทุกปีเพื่อให้ตลาดสร้างฐานสำหรับการปรับตัวขึ้นที่ยั่งยืนในระยะต่อไป ดังนั้นปัจจัยดังกล่าวทั้งหมดจึงค่อนข้างเอื้อให้นักลงทุนเทขายทำกำไรกันออกมาในระยะสั้น นอกจากนี้เมื่อเราพิจารณา sentiment การลงทุนผ่าน ดัชนี Fear & Greed Index ล่าสุดอยู่ที่ระดับ 21 จุด ซึ่งเมื่อระดับอยู่ต่ำกว่า 50 จุดแสดงถึงนักลงทุนในตลาดค่อนข้างกลัวในการลงทุน ทั้งนี้เราคาดว่าภาพความไม่แน่นอนจากต่างประเทศจะกดดันบรรยากาศการลงทุนทั่วโลกรวมถึงประเทศไทยในสัปดาห์นี้ 
ปัจจัยภายในประเทศ: ที่ประชุมคณะกรรมการนโยบายการเงินการคลังของรัฐ ซึ่งมีพล.อ.ประยุทธ์ จันทร์โอชา เป็นประธาน มีมติเห็นชอบให้ทบทวนกรอบสัดส่วนหนี้สาธารณะต่อจีดีพี จากเดิมที่กำหนดไว้ไม่เกิน 60% เป็นไม่เกิน 70% เพื่อเพิ่มพื้นที่ทางการคลังให้กับรัฐบาลและไม่เป็นอุปสรรคหากรัฐบาลมีความจำเป็นต้องกู้เงินเพื่อดำเนินนโยบายการคลังในระยะปานกลาง ข่าวดังกล่าวช่วยหนุนให้ค่าเงินบาทอ่อนค่าเทียบดอลลาร์สหรัฐฯในระยะสั้น ส่งผลต่อหุ้นกลุ่มส่งออกอย่าง อิเล็กทรอนิกส์และอาหารปรับตัวขึ้นได้ท่ามกลางแรงเทขายจากนักลงทุนต่างประเทศเมื่อวาน นอกจากนี้แผนการเปิดประเทศเพิ่มเติมที่รอทาง ศบค.ชุดใหญ่อนุมัติจะเป็นปัจจัยหนุนหุ้นกลุ่ม reopening play
มุมมองตลาดหุ้น/ กลยุทธ์การลงทุน วันนี้คาด SET 1585-1600 หุ้นแนะนำ ADVANC
1) ADVANC (ราคาพื้นฐาน 207.24  บาท) มีปัจจัยสนับสนุนจาก upside การจ่ายเงินปันผลเพิ่มเติมและการปลดล็อคมูลค่าหุ้นจากการทำ asset spinoff หลังจากที่ GULF เข้ามาเป็นกลุ่มผู้ถือหุ้นใหญ่ของ INTUCH และโอกาสทางธุรกิจแบบ B2B/B2G  ทั้งนี้ปัจจุบันราคาหุ้น ADVANC ถือว่า Laggard จากราคาหุ้น INTUCH
รายงานตัวเลขเศรษฐกิจ 
วันอังคาร ติดตาม ตัวเลข Housing starts ของสหรัฐฯ เดือน ส.ค. คาด +1.7% MoM เป็น 1.534 ล้านยูนิต ขณะที่ตัวเลข Building permits ของสหรัฐฯ เดือน ส.ค. คาด -1.8% MoM เป็น 1.6 ล้านยูนิต
วันพุธ ติดตาม การประชุมธนาคารกลางญี่ปุ่น คาดคงดอกเบี้ยนโยบายที่ -0.1% การกำหนดอัตราดอกเบี้ย Loan Prime Rate 1 ปีของจีนคาดคงดอกเบี้ยนโยบายที่ 3.85% ปริมาณสต๊อกน้ำมันดิบสหรัฐฯ รายสัปดาห์ และการประชุมธนาคารกลางสหรัฐฯ โดยต้องติดตามเรื่องแผน QE ของเฟด ตัวเลขคาดการณ์ทางเศรษฐกิจและ Dot plot
วันพฤหัสฯ ติดตาม ตัวเลขส่งออก และนำเข้าของไทยเดือน ส.ค. คาด +18.5% YoY และ 38.3%YoY ตามลำดับ และคาดไทยเกินดุลการค้าในเดือน ส.ค. 900 ล้านเหรียญสหรัฐฯ  การประชุมธนาคารกลางอังกฤษ คาดคงดอกเบี้ยนโยบายที่ 0.1% ตัวเลข Markit Manufacturing PMI Flash เดือน ก.ย. ของยูโรโซนคาด -1.5% MoM เป็น 60.5 จุด ขณะที่ตัวเลข Markit Service PMI Flash เดือน ก.ย. ของยูโรโซนคาดทรงตัว MoM ที่ 58.7 จุด ตัวเลข Markit Manufacturing PMI Flash เดือน ก.ย. ของสหรัฐฯ และตัวเลข Markit Service PMI Flash เดือน ก.ย. ของสหรัฐฯ ตัวเลขการขอรับสวัสดิการว่างงานของสหรัฐฯรายสัปดาห์คาด 3.10 แสนคน
วันศุกร์ ติดตาม ดัชนี Ifo Business Climate ของเยอรมันเดือน ก.ย. คาด -0.5% MoM เป็น 98.9 จุด ตัวเลข New Home Sales ของสหรัฐฯ เดือน ส.ค. คาด +0.5% MoM เป็น 7.1 แสนยูนิต และถ้อยแถลงของ ปธ.เฟด